Polițiștii de la Rutieră vor primi 400 de mașini noi, după o solicitare făcută de Ministerul Afacerilor Interne, condus de Gabriel Oprea, care a primit aprobarea viceprim-ministrului, funcție ocupată tot de Gabriel Oprea.

Anunțul este făcut de Ministerul de Interne, printr-un comunicat de presă. Potrivit acestuia, "structurile de Poliție Rutieră din țară vor primi în dotare, începând de astăzi, 400 de autospeciale Volkswagen Polo, achiziționate în urma programului de înnoire a parcului auto, inițiat de Ministerul Afacerilor Interne (condus de Gabriel Oprea - n.r.) și aprobat de viceprim-ministrul pentru securitate națională, ministrul Afacerilor Interne, domnul Gabriel Oprea".

Autoturismele au motor de 1,2 litri și dezvoltă 90 de cai putere. Prețul fiecăruia a fost de 11.496 de euro. Următoarea ofertă era a grupului Renault care a cerut cu 2,4 lei mai mult pentru un autoturism Dacia Logan, adică un total de 968 de lei, la o valoare totală a contractului de 18,87 milioane lei.